Document ID: 32006D0389

NEUVOSTON PÄÄTÖS,
tehty 15 päivänä toukokuuta 2006,
luvan antamisesta Liettuan tasavallalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 11 artiklasta ja 28 e artiklasta poikkeavaa toimenpidettä
(2006/389/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 27 artiklan,
ottaa huomioon komission ehdotuksen,
sekä katsoo seuraavaa:
(1)
Direktiivin 77/388/ETY 27 artiklan 1 kohdan nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten ja veron kiertämisen estämiseksi.
(2)
Liettuan tasavalta, jäljempänä ’Liettua’, pyysi 3 päivänä elokuuta 2004 ja 16 päivänä joulukuuta 2004 päivätyillä kirjeillä lupaa ottaa käyttöön direktiivin 77/388/ETY säännöksistä poikkeava toimenpide, joka koskee arvonlisäveron perustetta.
(3)
Komissio ilmoitti direktiivin 77/388/ETY 27 artiklan 2 kohdan mukaisesti Liettuan tekemästä pyynnöstä muille jäsenvaltioille 7 päivänä kesäkuuta 2005 päivätyllä kirjeellä. Komissio ilmoitti 14 päivänä kesäkuuta 2005 päivätyllä kirjeellä Liettualle, että sillä on kaikki pyynnön arvioimiseen tarpeellisiksi katsomansa tiedot.
(4)
Direktiivin 77/388/ETY 11 artiklan A kohdan 1 alakohdan a alakohdan mukaan tavaraluovutuksista tai palvelusuorituksista maksettavan arvonlisäveron perusteena on kaikki se, mikä muodostaa luovutuksesta tai suorituksesta saatavan vastikkeen. Kyseisen direktiivin 28 e artiklan 1 kohdassa säädetään yhteisöhankinnoista kannettavan veron perusteesta viittaamalla 11 artiklan A kohtaan.
(5)
Poikkeusta vaativalla toimenpiteellä pyritään ehkäisemään veromenetyksiä tapauksissa, joissa arvonlisäveron alaisten tavaraluovutusten, palvelusuoritusten ja yhteisöhankintojen veron perustetta muutetaan ja yhdellä osapuolella ei ole täyttä vähennysoikeutta.
(6)
Toimenpide olisi kohdennettava siten, että sitä sovelletaan ainoastaan silloin, kun kyseessä on arvonlisäveron kiertäminen tai sitä koskeva petos ja eräät edellytykset on täytetty. Toimenpide on siis oikeassa suhteessa aiottuun tavoitteeseen nähden.
(7)
Muille jäsenvaltioille on myönnetty lupia vastaaviin poikkeuksiin veronkierron tai veropetosten estämiseksi, ja ne ovat osoittautuneet tehokkaiksi.
(8)
Direktiivin 77/388/ETY 27 artiklan nojalla myönnetyt poikkeukset, joilla pyritään estämään etuyhteydessä olevien osapuolten välisistä tavaraluovutuksista ja palvelusuorituksista maksettavan arvonlisäveron kiertoa, sisältyvät 16 päivänä maaliskuuta 2005 annettuun komission direktiiviehdotukseen (2), jolla järkiperäistettäisiin eräitä kyseisen artiklan nojalla myönnettyjä poikkeuksia. Sen vuoksi on tarpeen lopettaa poikkeuksen soveltaminen, kun kyseinen direktiivi tulee voimaan.
(9)
Tällä poikkeuksella voidaan varmistaa lopullisessa kulutusvaiheessa kannettavien arvonlisäverojen maksaminen, eikä se vaikuta kielteisesti arvonlisäverosta kertyviin yhteisöjen omiin varoihin,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 77/388/ETY 11 artiklan A kohdan 1 alakohdan a alakohdassa ja 28 e artiklassa säädetään, Liettualle annetaan lupa säätää, että tavaraluovutusten, palvelusuoritusten ja tavaroiden yhteisöhankintojen veron peruste on sama kuin kyseisen direktiivin 11 artiklan A kohdan 1 alakohdan d alakohdassa määritelty käypä arvo seuraavissa tapauksissa:
a)
vastike on huomattavasti käypää arvoa alhaisempi ja vastaanottajalla tai, silloin kun on kyse yhteisöhankinnoista, hankkijalla ei ole direktiivin 77/388/ETY 17 artiklan mukaista täyttä vähennysoikeutta;
b)
vastike on huomattavasti käypää arvoa suurempi ja luovuttajalla tai suorittajalla ei ole direktiivin 77/388/ETY 17 artiklan mukaisesti täyttä vähennysoikeutta.
Tätä toimenpidettä voidaan soveltaa vain veropetosten ja veron kiertämisen estämiseksi tapauksissa, joissa veron perusteen muutoin muodostavaan vastikkeeseen ovat vaikuttaneet jäsenvaltion määrittelemät sukulaisuus-, johto-, omistus-, rahoitus- tai oikeussuhteet. Tätä säännöstä sovellettaessa oikeussuhteisiin kuuluu myös työnantajan ja työntekijän välinen virallinen suhde.
2 artikla
Edellä 1 artiklalla annetun luvan voimassaolo päättyy päivänä, jona direktiivin 77/388/ETY 27 artiklan mukaisten poikkeusten, joiden tarkoituksena on estää arvonlisäveron kiertäminen tai siihen liittyvät petokset toisiinsa etuyhteydessä olevien henkilöiden välisten tavaraluovutusten tai palvelusuoritusten arvon määrittämisellä, järkiperäistämisestä annettava direktiivi tulee voimaan, tai 31 päivänä joulukuuta 2009 riippuen siitä, kumpi näistä ajankohdista on aikaisempi.
3 artikla
Tämä päätös on osoitettu Liettuan tasavallalle.
Tehty Brysselissä 15 päivänä toukokuuta 2006.

Labels: 2
11
3
18
15